Merit Männiste

Merit Männiste (sündinud 9. aprillil 1996 Kohila vallas) on eesti laulja, näitleja ja lauluõpetaja. Merit Männiste on õppinud Kohila Koolituskeskuse muusikakoolis soololaulu Maarja Paju juhendamisel. Viiulit õppis ta Tallinna Muusikakeskkoolis aastatel 2002–2012 (juhendaja Toomas Nestor) ning jätkas samas õpinguid laulu erialal (juhendaja Triin Ella). Merit Männiste lõpetas 2015. aastal Tallinna Muusikakeskkooli klassikalise laulu erialal, lisaerialana on tal diplom koorijuhtimise erialal (Ingrid Kõrvitsa klass). 2018. aastal lõpetas ta Eesti Muusika- ja Teatriakadeemia koorijuhtimise erialal (õpetaja Andres Heinapuu). Lisaks võttis Männiste orkestridirigeerimise tunde Jüri Alperteni klassis. 2020. aastal lōpetas Männiste Eesti Muusika- ja Teatriakadeemia magistriōppes vokaalpedagoogika erialal cum laude. Männiste on töötanud Kullos Ellerheina ettevalmistuskoori juhendajana ja Kindluse Koolis Rae vallas muusikaõpetajana ning olnud lauluõpetaja muusikalikoolis. Alates 2023. aasta sügisest töötab ta muusikaõpetajana EBS Gümnaasiumis. Merit Männiste musitseerib 2007. aastast pereansamblis, kuhu kuuluvad ka isa Kaupo Männiste (sündinud 1964) ja vend Märten Männiste (sündinud 2001). Männiste Perebänd annab kontserte üle Eesti. Nende suurim hitt on laul "Kallista". Neil on ilmunud ka duubelplaat "Männiste Perebänd. Kuld". 2014. aastal osales ansambel Eesti Televisiooni võistlussaates "Perepidu". Märten ja Merit Männiste võitsid 2023. aasta kevadel TV3 telesaate "Uus laul" lauluga "Kurjad on ajad". Rahvusooperis Estonia 2011. aasta märtsis esietendunud Ülo Vinteri / Ülo Raudmäe muusikalis "Pipi Pikksukk" astus ta üles nimiosalisena ning kehastas seda rolli 2022. aastani. Aastatel 2016–2022 mängis ta Punamütsikest Estonia haridusprojektis "Punamütsike ja seitse pöialpoissi". Kohila jõekäärus 29. ja 30. juulil 2012 etendunud kogukonnamuusikalis "Veterahva needus" (kokku neljas etenduses) mängis ta Lustit. Merit Männiste oli 2017. aastal üks XII noorte laulu- ja tantsupeo soliste, kehastades Hämarikku. 2017. aasta sügisel mängis ta Kanal 2 seriaalis "Nukumaja" Marianni. 2024. aasta suvel kehastas ta Mariat suvises koguperemuusikalis "Rasmus ja Maria". Detsembris 2019 sündis poliitik Jaak Madisoni ja Merit Männiste poeg, kellele pandi nimeks Jakob. Merit Männiste. allstarz.ee. Merit Männiste. ebs.ee Merit Männiste lõpetas Muusika- ja Teatriakadeemia cum laudega. Kroonika, 20. juuli 2020. EBS Gümnaasiumi töötajad. ebs.ee, vaadatud 4. mail 2024. Kes oli see vanem proua, kes otsesaate ajal Merit ja Märten Männistele roose kinkis? kroonika.delfi.ee, 29. mai 2023. Merit Männiste. statistika.teater.ee Filmograafia. Eesti filmi andmebaas. Laulja Merit Männiste veetis ka aastavahetuse skandaalse poliitiku seltsis. elu24.postimees.ee, 01.01.2019. Merit Männiste pojast, esmakohtumisest Jaaguga ja praegusest eluolust: kardetavasti on keerulisemad ajad veel ees. kroonika.delfi.ee, 4.04.2020. MUUSIKAPLANEEDI TOP 10. Liidriks hääletati Merit Männiste südamlik laul "Vanaisa". muusikaplaneet.ee, 22. november 2021. Merit Männiste. allstarz.ee, 30. detsember 2023. Merit ja Märten Männiste: inimesed mõelgu selle peale, mis ühiskonnas, kogu maailmas üldse toimub uueduudised.ee, 22. juuni 2023. Jaak Madisoni ja Merit Männiste kolmeaastane poeg presidendi vastuvõtul: tädid on siin ilusad! Õhtuleht, 21. august 2023.